Hæstiréttur Íslands ómerkti í morgun tvo dóma í málum sem félög Kristjáns Loftssonar höfðuðu gegn Björgólfi Thor Björgólfssyni . Bæði héraðsdómur og Landsréttur höfðu áður vísað málunum frá dómi . Málin varða hlutabréfakaup í Landsbanka Íslands upp á rúmar 600 milljónir króna . Félög Kristjáns , Vogun hf. og Fiskveiðihlutafélagið Venus hf. , keyptu hlutabréf í Landsbankanum fyrir samtals 610 milljónir króna á árunum fyrir hrun . Hlutabréfin urðu verðlaus við fall Landsbankans á haustmánuðum 2008 . Kristján vill meina að þegar bréfin voru keypti hafi Björgólfur Thor með saknæmum hætti haldið frá honum og öðrum markaðsaðilum upplýsingum um að Samson eignarhaldsfélag færi með meirihluta atkvæða á hluthafafundum í Landsbankan Íslands og að bankinn hafi stundað umfangsmiklar lánveitingar til félaga sem voru undir stjórn Björgólfs . Þess vegna hafi Landsbankinn í raun átt að teljast sem dótturfélag Samsons og því verið skylt að gera öðrum hluthöfum yfirtökutilboð í hlutabréf þeirra . Bæði héraðsdómur og Landsréttur vísuðu málinu frá dómi á þeim grundvelli að krafa félaga Kristjáns væru fyrndar þar eð fyrningarfrestur væri fjögur ár samkvæmt núgildandi lögum . Fyrir vikið var ekki tekin afstaða til annarra þátta málsins . Fyrir dómi hélt Kristján því fram að samkvæmt eldri fyrningarlögum , sem voru í gildi þegar stofnað var til viðskiptanna , væru kröfurnar ófyrndar þegar málið var höfðað . Hæstiréttur tók undir það og sendi málið aftur til héraðsdóms . Málið gæti haft víðtækari afleiðingar því fari svo að niðurstaðan verði Kristjáni í hag er líklegt að aðrir hluthafar hins fallna Landsbanka muni einnig láta reyna á skaðabótamál .